Folketing
2009-03-10

Det er jo en spændende debat mellem de to folkepartier, der jo begge er tilhængere af EU, om, hvordan man skal agere i forhold til EU. Det synes jeg er en spændende debat. Men jeg vil nu gå lidt tilbage til det, som beslutningsforslaget delvist handlede om, nemlig hvordan man reagerer på irernes nej. Der var reaktionen i EU og fra den danske statsministers side - støttet af et klart flertal i Folketinget - at sige: Nå, irerne har sagt nej; vi fortsætter, som om intet er hændt; så må vi klare det med irerne med venstre eller højre hånd. Ville det ikke i den situation have været meget mere alvorligt og seriøst at se på, hvad det var for nogle begrundelser, irerne brugte for deres nej, og så have sagt, at vi er positive over for reelt at genforhandle dem, også med udgangspunkt i, hvad der kunne være af interesser i Danmark? Der har jeg tidligere over for den socialdemokratiske ordfører nævnt et ikke tilfældigt emne, nemlig spørgsmålet om konfliktretten, hvor vi jo nu i EU ser den sociale dumping som et stort problem. Det er et problem i Irland, et problem i Danmark, og et problem, hvor en fælles indsats fra venstrefløjen og fagbevægelsen i Europa måske kunne have gjort en forskel.